DOMINICAN REPUBLIC
Ti Risgo ti Pannakaaresto
“Naannad a kas Kadagiti Serpiente ket Kaskasdi a Nasingpet a kas Kadagiti Kalapati”
Napateg nga agtultuloy a makaawat iti naespirituan a taraon dagiti nasungdo nga adipen ni Jehova bayat ti pannakaiparit, ngem nakapegpeggad daydi a tiempo para kadagiti pudno nga agdaydayaw. Adu a kakabsat ti naar-aresto ken naibalbalud kadagidi a tiempo.
“Idi naammuak ti kinapudno idi 1953,” kuna ni Juanita Borges, “ammok a kas maysa kadagiti Saksi ni Jehova, addanto met tiempo a maarestoak. Ket kasta a talaga ti napasamak. Idi binisitak ni Sister Eneida Suárez idi Nobiembre 1958, immay ti secret agent a polis ket inakusarannakami nga aggimgimongkami kano. Nasentensiaankami a maibalud iti tallo a bulan, ken nagmultakami iti sag-100 a pisos, a kaibatogan idi ti 100 a doliar (U.S.).”
Inaramid ti gobierno ti amin a kabaelanna a mangpasardeng iti panaggigimong dagiti Saksi, ngem di impalubos dagiti kakabsat a mapasamak dayta. Nupay kasta, masapul a ‘naannadda a kas kadagiti serpiente ket kaskasdi a nasingpet a kas kadagiti kalapati.’ (Mat. 10:16) Malagip ni Andrea Almánzar: “No inkami makigimong, masapul a saankami nga aggigiddan a sumangpet. Masansan idi nga adalemen ti rabii no makaawidkami gapu ta saan nga aggigiddan ti ipapanawmi tapno didakam pagsuspetsaan.”
Nayanak ni Jeremías Glass idi adda iti pagbaludan ni León Glass a tatangna. Pito laeng ti tawenna idi agbalin nga agibumbunannag idi 1957. Malagipna dagiti gimong a sililimed a naangay iti balayda ken ti kinaannadda tapno dida matiliwan. “Amin nga agatender ket maikkan idi iti bassit a papel nga adda numerona tapno ammoda no kaanoda a rummuar,” kinuna ni Jeremías. “No malpasen ti gimong, ibaonnak ni Tatang iti ridaw tapno kitaek dagiti numero dagiti papel sa urnosek a sagdudua dagiti pumanaw ken ibagak a masapul nga agduma ti pagnaanda.”
Nagan-annadda pay a nangpili iti oras dagiti gimong tapno saanda a matiliw. Kas pagarigan, naammuan ni Mercedes García ti kinapudno babaen ken ni angkelna a Pablo González. Agtawen laeng iti pito idi natay ni nanangna bayat a nakabalud ni tatangna. Naulilada a sangapulo nga agkakabsat. Agtawen iti siam ni Mercedes idi nabautisaran idi 1959. Tapno saanda a matiliwan, inangay dagiti kakabsat ti palawag ti bautismo iti 3:30 ti parbangon iti balay ti maysa a kabsat. Naangay ti bautismo iti Ozama River, nga agayus nga agturong iti kabesera. Kuna ni Mercedes, “Kaririing pay laeng dagiti kakaarrubami idi agawidkami iti 5:30.”
nya_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn